Bok-held kry wêreld-eer | News24
Bok-held kry wêreld-eer
Danie Gerber (HEILIE COMBRINCK)
Die legendariese Danie Gerber, een van die beste rugbyspelers wat die Oos-Kaap nog opgelewer het, word volgende maand uiteindelik deur Wêreldrugby vereer.
Die 57-jarige Gerber word op Sondag, 20 September in Londen in die wêreldrugby-heldesaal ingehuldig.
“Ek het nooit in my wildste drome gedink só ’n eer sou my ooit te beurt val nie,” het die Doring van Despatch, soos Gerber in sy speeldae ook genoem is, gesê.
“Veral omdat ek in so min toetse gespeel het. Maar iewers het ek darem seker naam gemaak.”
Gerber, wat in 24 toetse gespeel het, het sy debuut in 1980 vir die Springbokke gemaak en in 1992 in sy laaste toets gespeel.
Hy is steeds op skolevlak by rugby betrokke as afrigter en talentsoeker.
Luidens die brief wat Gerber van Bernard Lapasset, die voorsitter van Wêreldrugby, ontvang het, sal hy ’n geraamde pet en goue naald ontvang.
“Dit sal glo voor die Wêreldbekerwedstryd tussen Nieu-Seeland en Argentinië in die Wembley-stadion aan my oorhandig word,” het Gerber gesê.
Wêreldrugby erken volgens die brief met die inhul- diging Gerber se “uitstekende prestasies en bydraes wat gehelp het om wêreldrugby te vorm”.
Onder die Suid-Afrikaners wat al deur Wêreldrugby vereer is, is Danie Craven, Frik du Preez en Kitch Christie.
Dis nie die eerste keer dat Gerber op internasionale vlak vereer word nie. ’n Paar jaar gelede het ’n Franse rugbykoerant sy beste span van die eeu gekies en Gerber na Parys gevlieg vir ’n groot makietie.
Gerber se rugbytalent is as 13-jarige leerder by Laerskool Susannah Fourie op Despatch raakgesien deur die destydse sportafrigter Blits Fourie.
Sedert daardie kaalvoetdae was dit net een pad vir dié Doring van De- spatch en dit was reguit doellyn toe!